Mbalula ontduik vrae oor GuptasFikile Mbalula. Foto: Flickr/GovernmentZA Mbalula het ŉ mediakonferensie gehou in reaksie op Fifa se bewering dat Suid-Afrika omkoopgeld betaal het om die Sokkerwêreldbekertoernooi aan te bied. “Ek gaan nie daardie vraag antwoord nie. Ons word nie deur die Guptas regeer nie,” het ŉ duidelik ontstelde Mbalula geantwoord op ŉ vraag van ŉ joernalis oor of die Gupta-familie hom die pos van minister van sport aangebied het voordat pres. Jacob Zuma hom aangestel het. Nog ŉ joernalis het die vraag herhaal, waarna Mbalula gesê het hy skuld niemand ŉ verduideliking nie. Julius Malema, leier van die EFF, het vroeër in die parlement beweer hy was saam met Mbalula toe Mbalula ‘n oproep van die Guptas ontvang het om hom die pos van minister van sport aan te bied. “Ek is baie jammer, maar ek gaan nie ŉ aanval op my reputasie of integriteit duld nie, aangesien dit op fiksie gegrond is. Die onus is op die persoon wat die bewerings maak, om dit te bewys. Ek dans nie op musiek wat ek nie gekomponeer het nie. Ek komponeer my eie musiek.” Mbalula het gesê hy is deur Zuma aangestel.